અંગ્રેજીમાં સ્ટારક્રૉસ્ડ લવર્સ નામનો એક શબ્દપ્રયોગ છે. રોમિયો-જુલિયટ ટાઇપનાં એવાં પ્રેમીઓ એક ન થાય એટલા માટે આખી દુનિયા તેમની પાછળ આદું ખાઈને પડી ગઈ હોય. વિશ્વમાં એવી વાર્તાઓની કમી નથી. ખુદ સંજયભાઈએ જ પોતાની મોટા ભાગની ફિલ્મો એ જ થીમ પર બનાવી છે. તેમની આ નવી ફિલ્મ ‘બાજીરાવ મસ્તાની’ ડિટ્ટો એ જ વાત કરે છે, પણ ભણસાલી-સ્ટાઇલમાં. એયને આંખો પહોળી થઈ જાય એવા જાયન્ટ સેટ, ‘હિસ્ટરી’ ચૅનલમાં ઘૂસી ગયા હોઈએ એવા પહેરવેશ, નજર પહોંચે ત્યાં સુધી પથરાઈને બાખડતું સૈન્ય, સામસામી તલવારબાજી જેવા વાક્યે-વાક્યે આવતા ધારદાર સંવાદો અને દરેક લાગણીનો ઉત્સવ મનાવવામાં આવતો હોય એવાં જાજરમાન ગીતો. ‘બાજીરાવ મસ્તાની’માં આ બધાં જ એલિમેન્ટ પીરસવામાં સંજયભાઈ બરાબરના ખીલ્યા છે.